Document ID: 32002R2195

Uredba (ES) št. 2195/2002 evropskega parlamenta in Sveta
z dne 5. novembra 2002
o enotnem besednjaku javnih naročil (CPV)
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 47(2) ter členov 55 in 95 Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
ob upoštevanju mnenja Odbora regij [3],
v skladu s postopkom, določenim v členu 251 Pogodbe [4],
ob upoštevanju naslednjega:
(1) Uporaba različnih klasifikacij ovira odprtost in preglednost javnih naročil v Evropi. Njen vpliv na kakovost obvestil in roke njihove objave pomeni dejansko omejevanje dostopa gospodarskih subjektov do javnih naročil.
(2) Komisija je v svojem Priporočilu 96/527/ES [5] pozvala naročnike, da za opis predmeta pogodbe uporabijo enotni besednjak javnih naročil (CPV), ki je bil izdelan na podlagi določenih obstoječih klasifikacij z namenom, da jih prilagodi posebnostim sektorja javnih naročil.
(3) Potrebno je, da se z uvedbo enotnega klasifikacijskega sistema za javna naročila poenotijo referenčni sistemi, ki jih naročniki uporabljajo za opis predmeta naročil.
(4) Države članice potrebujejo enoten referenčni sistem, ki uporablja enotne opise blaga v vseh uradnih jezikih Skupnosti in isto pripadajočo abecedno-številčno kodo, s čimer se lahko odpravijo jezikovne ovire na ravni Skupnosti.
(5) Zato je primerno, da se s to uredbo uvede revidirana različica CPV kot enoten klasifikacijski sistem za javna naročila, izvajanje katerega urejajo Direktive o usklajevanju postopkov oddaje javnih naročil.
(6) Poleg tega je treba sestaviti usmeritvene preglednice, ki prikazujejo povezavo med CPV in statistično klasifikacijo proizvodov po dejavnosti v EGS (CPA), začasno osrednjo klasifikacijo proizvodov (CPC Prov.) Združenih narodov, standardno nomenklaturo gospodarskih dejavnosti v Evropskih skupnostih (NACE Rev. 1) in kombinirano nomenklaturo (KN).
(7) Mogoče je, da bo strukturo in kode CPV treba prilagajati ali spreminjati, da se upoštevajo razvoj trgov in potrebe uporabnikov. Iz tega razloga je treba predvideti primeren revizijski postopek.
(8) Potrebne ukrepe za izvajanje te uredbe bi bilo treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [6].
(9) Ker cilja predlaganega ukrepa, namreč uvedbe klasifikacijskega sistema za javna naročila, ni mogoče zadovoljivo doseči na ravni držav članic in ga je torej zaradi obsega in učinkov ukrepa laže doseči na ravni Skupnosti, lahko Skupnost ukrepa v skladu z načelom subsidiarnosti iz člena 5 Pogodbe. V skladu z načelom sorazmernosti iz navedenega člena ta uredba ne sme prekoračiti okvirov, ki so potrebni za doseganje tega cilja.
(10) Izbira uredbe namesto direktive je utemeljena s tem, da vzpostavitev klasifikacijskega sistema za javna naročila ne zahteva prenosa s strani držav članic.
(11) Pred začetkom izvajanja te uredbe o enotnem besednjaku za javna naročila bi bilo treba predvideti obdobje prilagajanja, da se uporabniki lahko seznanijo s poenotenim klasifikacijskim sistemom, katerega uporaba bo sčasoma obvezna -
SPREJELA NASLEDNJO UREDBO:
Člen 1
1. Vzpostavlja se enoten klasifikacijski sistem za javna naročila, imenovan "enotni besednjak javnih naročil" ali "CPV".
2. Besedilo CPV-ja je opredeljeno v Prilogi I.
3. Usmeritvene preglednice, ki prikazujejo povezavo med CPV in statistično klasifikacijo proizvodov po dejavnostih v EGS (CPA), začasno osrednjo klasifikacijo proizvodov (CPC Prov.) Združenih narodov, standardno nomenklaturo gospodarskih dejavnosti v Evropskih skupnostih (NACE Rev.1) in kombinirano nomenklaturo (KN), so navedene v Prilogah II, III, IV oziroma V.
Člen 2
Komisija sprejme ukrepe, potrebne za revizijo CPV, v skladu s postopkom iz člena 3(2).
Člen 3
1. Komisiji pomaga Svetovalni odbor za javna naročila, ustanovljen s členom 1 Sklepa Sveta 71/306/EGS [7] (v nadaljnjem besedilu "Odbor").
2. Kadar se sklicuje na ta odstavek, se uporabljata člena 3 in 7 Sklepa 1999/468/ES ob upoštevanju določb člena 8 Sklepa.
3. Odbor sprejme svoj poslovnik.
Člen 4
Ta uredba začne veljati 16. decembra 2003.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. novembra 2002

Labels: 19
10
7
3
12
15